ACCES GRATUIT

Legea insovenţei persoanelor fizice nu va intra în vigoare mai devreme decât a stabilit Guvernul, deoarece actul normativ ce prevedea acest lucru a fost întors în Parlament de către Klaus Iohannis. Concret, cel puțin teoretic, se va păstra termenul actual de intrare în vigoare - 31 decembrie -, deși parlamentarii stabiliseră un nou termen - 31 octombrie.

Articolul continuă mai jos

Pentru a putea produce efecte în continuare, toate ordonanţele emise de Guvern trebuie aprobate prin lege de către Parlament, această procedură fiind obligatorie. Concret, deoarece Executivul a amânat în decembrie 2015, prin intermediul Ordonanţei de urgenţă a Guvernului nr. 61/2015, aplicarea Legii nr. 151/2015 privind procedura insolventei persoanelor fizice, parlamentarii trebuiau ori să aprobe actul normativ, ori să-l respingă.

Astfel, proiectul de lege pentru aprobarea OUG nr. 61/2015 a fost adoptat la începutul lunii și apoi trimis, pentru promulgare, președintelui țării, însă cu modificarea amânării. Mai exact, documentul prevedea că Legea insolvenței persoanelor fizice urma să intre în vigoare chiar astăzi, deși Executivul a stabilit data de 31 decembrie. Totuși, Klaus Iohannis a apreciat că această devansare ar putea avea efecte nedorite, din moment ce autoritățile ar putea fi încă nepregătite pentru aplicarea Legii insolvenței, astfel că a cerut Parlamentului reexaminarea proiectului de lege.

Prin urmare, Legea nr. 151/2015 își păstrează, cel puțin momentan, data de intrare în vigoare stabilită de Guvern: 31 decembrie. Iniţial, actul normativ trebuia să intre în vigoare pe 26 decembrie 2015, însă acesta nu avea norme de aplicare la acel moment. De altfel, normele de aplicare au fost relansate în dezbatere publică în primăvară, dar încă n-au fost adoptate de Executiv.

Deoarece șeful statului a cerut reexaminarea, propunerea legislativă trebuie să treacă din nou de dezbaterea și votul parlamentarilor, conform Constituției.

Atenţie! Proiectul de lege ce prevedea devansarea termenului de intrare în vigoare stabilit pentru Legea insolvenței se întoarce în Parlament pentru reexaminare, astfel că NU se poate aplica de azi, așa cum era prevăzut. Pentru a intra în vigoare, actul trebuie să treacă din nou de Parlament, să fie promulgat de Klaus Iohannis și să fie publicat în Monitorul Oficial.